b'\n_START_ARTICLE_\nLehtoimikk\xc3\xa4\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nMonivuotinen lehtoimikk\xc3\xa4 kasvaa 15\xe2\x80\x9330 cm korkeaksi. Koko kasvi on karvainen. Lehti\xc3\xa4 on kahdenlaisia. Kev\xc3\xa4\xc3\xa4ll\xc3\xa4 kukkaverson lehdet ovat puikeita tai suikeita ja ruodittomia. Isot kes\xc3\xa4lehdet kasvavat vaakasuoran juurakon haaroissa ruusukkeena ja ovat pitk\xc3\xa4ruotisia, leve\xc3\xa4n herttamaisia ja suippoja. Kukinto on v\xc3\xa4h\xc3\xa4haarainen kiemura. Ylimm\xc3\xa4t kukat ovat tukilehdett\xc3\xb6mi\xc3\xa4. Kukat ovat suppilomaisia, viisihalkoisia ja muuttuvat punaisesta sinisiksi kukinnan aikana. Lehtoimikk\xc3\xa4 kukkii Suomessa touko-kes\xc3\xa4kuussa.\n_START_SECTION_\nLevinneisyys\n_START_PARAGRAPH_\nLehtoimikk\xc3\xa4 on eurooppalainen laji, jota tavataan Tanskasta, Saksasta ja Alppien alueelta it\xc3\xa4\xc3\xa4n Ven\xc3\xa4j\xc3\xa4n keskiosiin saakka. Etel\xc3\xa4isimm\xc3\xa4t esiintym\xc3\xa4t ovat Pohjois-Kreikassa ja Bulgariassa, pohjoisimmat Keski-Ruotsissa ja Etel\xc3\xa4-Suomessa. Lehtoimikk\xc3\xa4 on ainoa imik\xc3\xb6iden (Pulmonaria) suvun Suomessa luonnonvaraisena kasvava kasvi. Sit\xc3\xa4 tavataan paikoin yleisen\xc3\xa4 Etel\xc3\xa4-Suomessa l\xc3\xa4hes Jyv\xc3\xa4skyl\xc3\xa4n korkeudelle saakka, sek\xc3\xa4 Kaakkois- ja It\xc3\xa4-Suomessa Ven\xc3\xa4j\xc3\xa4n rajan tuntumassa Kiteen korkeudelle saakka.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nLehtoimikk\xc3\xa4 kasvaa ravinteisissa lehdoissa tai lehtometsiss\xc3\xa4. Lehtoimikk\xc3\xa4 on my\xc3\xb6s yleinen puutarhakasvi mutta tavataan vain harvoin puutarhakarkulaisena.\n_START_SECTION_\nK\xc3\xa4ytt\xc3\xb6\n_START_PARAGRAPH_\nLehtoimikk\xc3\xa4\xc3\xa4 on ainakin Ruotsissa k\xc3\xa4ytetty aikaisemmin vihanneksena.'